贈川官五星先生
作者：王邁
朝代：宋

paragraphs: 談星之士如星密，得似川官萬之一。
牙籌到手疾如飛，口觜翻瀾眼波碧。
相逢笑問雌甲辰，掀髯慫惥曲江春。
自憐蹭蹬負歲月，敢謂渠儂許可真。
明時取士非唐比，忠臆不空人所恥。
三籌交臂輸少年，只較劉蕡差勝爾。
川官重來話榮枯，聲言溫飽非所圖。
他時散漫遊江湖，未省還能訪我無。